Gibraltarko gudua (1621)

Gibraltarko gudua (1621), zenbait autorek San Vicente itsasmuturreko gudua deitzen dutena, espainiarren eta herbeheretar / holandarren artean gertatu zen 1621. urtean Gibraltarko Itsasartean. Alde batetik bederatzi galeoi espainiar izan ziren partehartzaileak, eua beste eta hogeita hamar merkataritza-ontziko ontzidi bat, hogei gerraontzik eskoltatua.

 Gertakaria 
Laurogei Urteko Gerra hispano-holandarrean, Holandako Probintzia Batuek espainiar domeinutik independentzia borrokatu zuten, eta de facto lortu ere bai Felipe III.aren erregealdian Hamabi Urteko Su-etena hitzartu zenean (1609-1621). Baina 1621etik aurrera berriro aktibatu zen gerra, Espainiaren helburua merkataritzakoa izan zelarik neurri handi batean; Meditarraneoko merkataritza galerazi Herbeheretako ontziei. Kontestu horretan gertatu zen itsas gudu hau, itsaso horren sarreran, eta merkataritza ontziak ere tartean zirela.

Izatez ontzidi komertziala herbeheretarra Mediterraneoan zen jada, Veneziako aberastasunez betea, eta piraten arriskuagatik babes militarra zuen. Hori Herbeheretara itzultzean gertatu zen Itsasartean gudu hau.

Espainiako agintariek hiru ontzidi prestatu zituzten, baina ontzi holandarrak gerturatu zirenerako bakarra zegoen inguruan, Fadrique de Toledo buru zuen Ozeanoko ontzidia, eta honek egin zien aurre holandarrei Santa Teresa ontziarekin (800 tonakoa, garaiko indartsuena artilerian agian). Borroka abuztuaren 9an gertatu zen.

 Ondorengoa 
Militarki ikusita, garaipen espainiar biribila izan zen, bost ontzi suntsitu eta bi harrapatu zizkietelako etsaiei, bat bera galdu gabe euren ontzidian. Hala ere, helburu nagusia, konboiaren martxa eragoztea, ez zen lortu. Hala eta guztiz ere, espainiar gobernuak garrantzia handia eman zion gertakariari, borrokarako morala goratuz, itsasarte berean 1607an izandako porrota gainditzeko balio izan baitzuen.

Gerrari dagokionez, jarraitu zuen ofizialki Espainia eta Herbehereen artean, eta amaitu zen urte askoren buruan, 1648an Munsterreko Ituna sinatzean. Itun hori Westfaliako Bakearen kontestuan (Hogeita Hamar Urteko gerrari amaiera ematen zion hitzarmena) izan zen, eta Espainiako erregetzak de iure aitortu zuen azkenean Herbehereen subiranotasuna, aurretik jada de facto existitzen zena.

 Erreferentziak 

 Kanpo estekak 

Kategoria:1621eko gatazkak
Kategoria:Zazpi Herbehere Batuen Errepublikak parte hartutako guduak
Kategoria:Espainiak parte hartutako guduak
Kategoria:Laurogei Urteko Gerra